STI อวดแบ็คล็อก 1.7 พันลบ. ทยอยรับรู้ปีนี้ 35% มั่นใจหนุนผลงานโตตามเป้า
STI อวดแบ็คล็อก 1.7 พันลบ. ทยอยรับรู้ปีนี้ 35% มั่นใจหนุนผลงานโตตามเป้า
STI อวดแบ็คล็อก 1.7 พันลบ. ทยอยรับรู้ปีนี้ 35% มั่นใจหนุนผลงานโตตามเป้า
15 พ.ค. 2562

นายสมเกียรติ ศิลวัฒนาวงศ์ ประธานเจ้าหน้าที่บริหาร บริษัท สโตนเฮ้นจ์ อินเตอร์ จำกัด (มหาชน) หรือ STI ผู้นำกลุ่มธุรกิจบริหารและควบคุมงานก่อสร้างครบวงจร เปิดเผยว่า ผลประกอบการงวดไตรมาส 1/2562 ประสบความสำเร็จ กำไรสุทธิอยู่ที่ 18.3 ล้านบาท เพิ่มขึ้น 916.1% เทียบกับงวดเดียวกันของปีก่อนอยู่ที่ 1.8 ล้านบาท มีอัตรากำไรขั้นต้น 34.9% เพิ่มขึ้นจากงวดเดียวกันของปีก่อนอยู่ที่ 23.4% และมีอัตรากำไรสุทธิอยู่ที่ 11.8% เพิ่มขึ้นจากงวดเดียวกันของปีก่อนอยู่ที่ 1.5% สาเหตุหลักมาจากการเพิ่มขึ้นของรายได้จากการให้บริการ การเพิ่มขึ้นของปริมาณงานที่มีกำไรขั้นต้นสูงขึ้น และการบริหารจัดการต้นทุนที่เกี่ยวข้องกับพนักงานได้อย่างมีประสิทธิภาพ
โดยรายได้จากการให้บริการอยู่ที่ 153.8 ล้านบาท เพิ่มขึ้น 29% เทียบกับงวดเดียวกันของปีก่อนอยู่ที่ 119.3 ล้านบาท การเติบโตครั้งนี้ มีสาเหตุหลักมาจากการเพิ่มขึ้นของรายได้ในธุรกิจบริหารและควบคุมงานก่อสร้างจำนวน 29 ล้านบาท เนื่องจาก การเพิ่มขึ้นของปริมาณงานที่ให้บริการในงวดดังกล่าวเพิ่มขึ้น ได้แก่ งานโครงการ One Bangkok  โครงการ The PARQ และโครงการประเภทอาคารอเนกประสงค์
ขณะที่รายได้จากธุรกิจออกแบบสถาปัตยกรรมและวิศวกรรม เพิ่มขึ้น 5.5 ล้านบาท เนื่องจากปริมาณงานที่เพิ่มขึ้น ได้แก่ งานโครงการพัฒนาพื้นที่ชุมชนตามการพัฒนาระเบียงเศรษฐกิจภาคตะวันออก
สำหรับ โครงสร้างรายได้แบ่งตามประเภทธุรกิจ มาจากธุรกิจที่ปรึกษาบริหารและควบคุมงานก่อสร้าง 87% และ รายได้จากงานออกแบบ 13% ของรายได้จากการให้บริการทั้งหมด ปัจจุบัน มีงานในมือ (Backlog) อยู่ที่ 1,700 ล้านบาท หรือมีงานโครงการในมือจำนวน 138 โครงการ อาทิ โครงการ One Bangkok โครงการ ปรับปรุงศูนย์ประชุมแห่งชาติสิริกิติ์ โครงการ Terminal 21 พระราม 3 โครงการ Amari Grand Vientiane โครงการ Noble ทองหล่อ 18 และโรงพยาบาลจุฬาลงกรณ์ เป็นต้น เตรียมทยอยรับรู้รายได้ในปีนี้ราว 35% ของมูลค่างานในมือในปัจจุบัน โดยได้รับรู้รายได้ในไตรมาส 1/2562 ไปแล้ว 145 ล้านบาท ประกอบกับ อยู่ระหว่างเดินหน้าประมูลงานใหม่เพิ่มเติมอีก
อย่างไรก็ตาม แนวโน้มธุรกิจไตรมาส 2/2562 คาดว่าจะเติบโตโดดเด่น มีงานโครงการขนาดใหญ่ที่บริษัทฯ เข้าร่วมประมูลและรอเซ็นสัญญาเพิ่มเติมอีกหลายโครงการ ซึ่งส่วนใหญ่เป็นงานประเภทที่ปรึกษาบริหารและควบคุมงานก่อสร้าง พร้อมทั้ง เดินหน้าประมูลงานใหม่อย่างต่อเนื่อง รับภาพรวมอุตสาหกรรมขยายตัว โดยเฉพาะในช่วงครึ่งปีหลัง ซึ่งปกติจะเป็นช่วงที่มีการทยอยส่งมอบงานจำนวนมาก สนับสนุนภาพรวมรายได้ทั้งปี STI เติบโตตามเป้าหมาย เมื่อเทียบกับปีก่อนที่มีรายได้จากการให้บริการ 631.4 ล้านบาท
“ผลงานในงวดไตรมาส 1/62 เติบโตอย่างน่าประทับใจ จากการทยอยรับรู้รายได้ของงานในมือ (Backlog) สะท้อนความเชื่อมั่นของลูกค้าที่มีต่อกลุ่มบริษัท และการเข้าประมูลงานใหม่เสริมพอร์ต สนับสนุนให้ STI เติบโต” นายสมเกียรติ กล่าว